1973 het d'Chrankheit vom Fritz Spycher wieder e Dirigäntewächsel zur Folg gha. Es Genie als Chorleiter u liebeswürdige Kamerad hei mir im Pascal Oberholzer gfunge. Dr Bsuech bym Trachteverein in Mindelheim (Deutschland), dr Umzugwage "Chäs u Brot" am Jodlerfescht z'Langnau u dr  Ytritt vom Ernst Hänni als Jodler sy die Houptereignsi vo där Zyt gsy. Leider het o dr Pascal ds Dirigiere chrankheitshalber müesse ufgä. Mit em Nachfolger, Hansueli Guggisberg hei mir o sehr erfolgrychi Zyt erläbt. Uswärtskonzärt uf eigeni Rächnig hei dr Bekanntheitsgrad erwyteret.